नाथाय, आसामाव बिधान सभा बिसायख’थिनि सिगां बे आफादखौ दानायासो बयखौबो साननो गोनां खालामदों। मानोना बिटिआर गोरोबथाया बर’ हारिनि थाखाय मोजां गोरोबथा नंगौना ना नङा बेखौ दासिम हमदांनो हाथ’याखै। दासिम बिटिआर गोरोबथा खालामग्रा आफाद एबा दैदेनगिरिफोरा मोजाङै जथुमनोनो हाथ’याखै। बिनि थाखाय सम नांगोनखौ नुहुरो । बे आफादखौ दानायनि आवगाय बोसोरथामसो नायजागौमोन नङाबा बिधान सभा बिसायख’थिया खुंफुं जानायनि उनाव बे आफादखौ दानो हागौमोन होननानै खायसे बर’ सुबुंफोरखौ सावरायनाय नुदों। खौरां बिजोङाव एनएलएफबिनि दैदेनगिरिआ बिजेपि दोलोखौसो रायनाय खोनानो मोन्दों । नाथाय, कंग्रेस दोलोनि मुंखौ मख’नाय नुनो मोनाखै। मानोना बिजेपि आरो कंग्रेस दोलो मोननैबो हारिमायारि राजखान्थि दोलो। रायनांगौबा मोननैबो दोलोखौनो रायजागौमोन । बेरा फारसे, खोनानो मोनबावदोंदि बिजेपि दोलोजों लोगो जानाय राजखान्थि दोलोखौबो सावरायनाय नुनो मोन्दों। नाथाय कंग्रेस दोलोजों लोगो जाग्रा राजखान्थि दोलोनि मुंखौ मख’नाय नुनो मोनाखै। बेबो मोनसे सानथावनादि एनएलएफबि मुंनि आफादा फोसावनाय रादाब बिबुंसाराव बि बोंथिगोराया मुंसाइ होदों। बियो मा बिबानाव दं ? बिनि जेबो फोरमायथाय गैया । बेखौ बुंखाबायदि बे आफादखौ नंखाय बुंनो सानाखै। बे खालि गोसोयाव जाखांनाय माखासे सोंलुसो ।